Imaginați-vă un jucător de fotbal legitimat la formația Viitorul Cârcea, în liga a patra din județul Dolj. A visat de când era copil să ajungă un mare fotbalist, dar atât a putut. Și-a cumpărat încălțări speciale, ca ale jucătorilor de la televizor, s-a antrenat asiduu, a dat probe la echipele mari, dar totul a fost în zadar. A rămas acolo, pe maidanul din Cârcea, până într-o zi când s-a petrecut un miracol: cineva l-a chemat direct la echipa națională și i-a dat banderola de căpitan.

Vi se pare un scenariu imposibil? Aveți dreptate. E un scenariu imposibil în fotbal și în multe alte domenii, dar perfect plauzibil în economia condusă de Darius Vâlcov și Eugen Teodorivici. Aici, miracolele sunt posibile și contabila primăriei din Cârcea poate ajunge peste noapte șefa Agenției Naționale de Administrare Fiscală (ANAF), deși a dat mai multe probe de angajare la această instituție și nu a reușit să treacă niciuna.

Mihaela Triculescu (42 de ani) a fost numită la conducerea ANAF fără ca cineva să explice ce o recomandă pentru această poziție. Ea va coordona o instituție-cheie pentru funcționarea statului român: ANAF colectează impozite și taxe de ordinul miliardelor de euro, aplică legislația fiscală, demarează controale, combate evaziunea fiscală și frauda.

Nu există niciun CV care să ateste traseul profesional al Mihaelei Triculescu, iar în comunicatul emis de Guvern se menționează că „este licențiată în economie la Universitatea din Craiova și în ultimii trei ani a fost practician în insolvență, asigurând managementul procedurii de insolvență pentru mai multe companii”.

Comunicatul omite să spună că, în ultimii ani, jobul full-time al Mihaelei Triculescu a fost acela de contabilă la SC Servicii Publice SA, firma de curățenie a Primăriei Cârcea, o comună de 3.400 de locuitori din județul Dolj. Pe 30 ianuarie 2017 o găsim semnând un raport de activitate al acestei firme, la fel și în 2014.

L-am sunat pe Valerică Pupăză, primarul comunei Cârcea, să aflăm care a fost, de fapt, perioada în care actuala șefă a ANAF a lucrat în subordinea sa. Primarul Pupăză părea, însă, la curent cu politica guvernului de a păstra o umbră de mister asupra traseului profesional urmat de Mihaela Triculescu.

„Dați-mi voie să nu vă dau răspunsuri la întrebările dumneavoastră. A fost contabilă la noi și mai multe nu am ce să spun. Lăsați-mă să mă opresc aici”, ne-a declarat Valerică Pupăză.

Din eșec în eșec spre conducerea ANAF

Nu se poate spune, totuși, că Mihaela Triculescu n-a făcut eforturi pentru a urca în carieră. În 2014, în paralel cu funcția de contabil la primăria din Cârcea, s-a înscris la un proiect de cercetare doctorală finanțat de POSDRU, în domeniul științelor economice, dar n-a reușit să acceadă. Din 37 de candidați care au susținut interviul pentru a fi acceptați în proiect, Mihaela Triculescu a avut cel mai mic punctaj.

Tot în 2014, în luna noiembrie, Mihaela Triculescu și-a încercat norocul și pentru un post în cadrul ANAF, instituția pe care, începând de ieri, o conduce. A fost respinsă, obținând doar 140 de puncte (probă scrisă + interviu), în timp ce linia celor admiși s-a oprit la 153 de puncte.

Newsweek a scris că Triculescu a eșuat de cinci ori la rând în încercarea de a se angaja la ANAF. Practic, zeci de oameni au dovedit, în urma unor concursuri, că sunt mai competenți decât Mihaela Triculescu, iar acum vor fi subordonații ei la ANAF. „În perioada 2014-2016, am susținut mai multe sesiuni de recrutare pentru funcția de inspector Antifraudă. De fiecare dată, la proba scrisă am fost printre primele poziții, ocupând chiar prima și a doua poziție, dar totodată la proba orală mi s-a transmis că nu mă încadram în «profilul» cerut de Direcția Antifraudă”, a explicat Mihaela Triculescu pentru Profit.ro.

Miracolele lui Darius Vâlcov

Sursele Recorder spun că în spatele „miracolului” care a propulsat-o pe Mihaela Triculescu de la Primăria Cârcea la conducerea ANAF se află influența lui Darius Vâlcov, consilier personal al Vioricăi Dăncilă.

Apropiat al lui Liviu Dragnea, Vâlcov are un cuvânt greu de spus în deciziile Guvernului și ar fi insistat ca Eugen Teodorovici să o propună pe Triculescu la ANAF. În urmă cu două luni, același Vâlcov trăgea sforile pentru numirea Adrianei Cotel în funcția de șefă a Agenției Naționale a Medicamentului, o altă instituție-cheie a statului român. Și Adriana Cotel are o biografie confuză, fără niciun fel de expertiză care ar putea să o recomande pentru șefia unei instituții care avizează fiecare medicament și dispozitiv medical care pătrunde pe piața românească.

De altfel, Mihaela Triculescu și Adriana Cotel se cunosc foarte bine, fiind asociate în firma Inspire General SRL, înființată în 2015 și a cărei cifră de afaceri abia a atins câteva zeci de mii de euro în ultimii ani.

Am încercat să o contactăm pe Mihaela Triculescu pentru a-și lămuri parcursul profesional și pentru a explica ce o recomandă pentru funcția de șef al Agenției Naționale de Administrare Fiscală, dar nu a răspuns apelurilor noastre.